Polisieman verkoop glo wapensŉ Polisiebeampte van Polokwane in Limpopo is in hegtenis geneem nadat hy glo vuurwapens, wat deur lede van die publiek ingehandig is vir vernietiging en deaktivering, verkoop het. Brig. Hangwani Mulaudzi, woordvoerder van die polisie, sê die 41-jarige kaptein het minstens drie vuurwapens verkoop. “Dit is glo aan kriminele verkoop.” Hy sê die ondersoek is van stapel gestuur nadat die vuurwapens deur lede van die publiek by die polisie ingehandig is en nie weer opgespoor kon word nie. Muluadzi sê daar is ŉ moontlikheid dat die polisiebeampte nog vuurwapens verkoop het. Hy sê die polisie het ook vasgestel dat een van die vuurwapens wat ingehandig is vir deaktivering, nou in die naam van ŉ nabye familielid van die kaptein geregistreer is. Die polisiebeampte sal Maandag in die Polokwane-landdroshof verskyn op aanklagte van korrupsie en bedrog.